Erkki Keldo

Majandus- ja tööstusminister

info@mkm.ee

koopia:

MKM alluvuses töötavad Eesti-Läti 4. ühenduse REP koostajad

Hannes Nelis, Matti Mägi ja Hindrek Ley

eraisikutena ning

Kesk-Saaremaa kihelkonnakogu MTÜ esindajatena,

Vastust palume e-postiga aadressile:

ks.kihelkonnakogu@gmail.com

 04.märtsil 2025.a

Märgukiri

|  |  |
| --- | --- |
|  |  |

Teatame selle märgukirjaga Majandus- ja Kommunikatsiooniministeeriumile, et Saaremaa Kuressaare, Kaarma, Valjala ja Püha kihelkondade põlisrahva kogukonnad valisid Kesk-Saaremaa Kihelkonnakogu MTÜ oma esindusorganisatsiooniks.

Saaremaa põlisrahvas juhindub oma huvide ja eesmärkide määratlemisel, tahte ja õiguste esindamisel, tutvustamisel ja kehtestamisel järgnevatest maailma põlisrahvaste õiguste kaitseks vastu võetud ning rahvusvaheliselt tunnustatud põhimõtetest ja lepetest mida peaks järgima ka Eesti Vabariik:

1. Rahvusvahelise Tööorganisatsiooni Genfi 27.06.1989 Põlisrahvaste ja Hõimurahvaste Konventsioon ILO 169;
2. Põlisrahvaste õiguste ÜRO deklaratsioon 07.09.2007
3. Euroopa Parlamendi 03.07.2018 aasta resolutsioon maailma põlisrahvaste õiguste rikkumise, sealhulgas maade ja merealade hõivamise kohta.
4. Põlisrahvaste õiguste kaitset tagavate rahvusvaheliste lepete ja dokumentide loetelu on reaalsuses pikem ja seda saab vajadusel täiendada.

Vastavate lepetega on sätestatud, et riigid ei tohi midagi põlisrahvaste maadele kavandada ilma nende eelneva, vaba ja informeeritud nõusolekuta, põlisrahvaste diskrimineerimine ja nende põlisteks asualadeks olevate maade ja merealade hõivamine on keelatud.

Lähtudes 25-28.02.2025 MKM „kaasamiskoosolekutel“ Eesti-Läti 4. ühenduse riikliku eriplaneeringu (REP) tutvustamisel jagatud infost tõdesid Saaremaa Kuressaare, Kaarma, Valjala ja Püha kihelkondade põlisrahva kogukondade esindajad, et selle REP koostajad ei ole Saaremaa põlisrahva huvide ja õigustega arvestanud ning kõiki eelnevalt nimetatud rahvusvahelisi leppeid on REP-i seniste koostajate poolt ilmselt tahtlikult eiratud.

Saaremaa põlisrahvas ei ole andnud nõusolekut uute 330kV liinitrasside ning uute maa- ja meretuuleparkide rajamiseks Saaremaa maa- ja merealadele ning ei ole andnud nõusolekut ka nende alade hõivamiseks ja müügiks võõrastele.

Saaremaa põlisrahva õiguste tahtliku rikkumise ning meie maade hõivamise lõpetamiseks palusid Saaremaa Kuressaare, Kaarma, Valjala ja Püha kihelkondade põlisrahva kogukonnad Kesk-Saaremaa kihelkonnakogul edastada MKM-le käesolev märgukiri koos Saaremaa põlisrahva järgnevate nõudmiste ja hoiatustega:

1. Palume riigi ja KOV-de esindajatel koheselt lõpetata Saaremaa põlisrahvale kuuluvatel maadel ja merealadel kõik planeeringud ja tegevused uute 330kV liinitrasside ning maa- ja meretuuleparkide rajamiseks;
2. Palume adressaadil vastata kirjalikult ning vastavalt „Märgukirjadele ja selgitustaotlustele vastamise ning kollektiivse pöördumise esitamise seadus“ (28.12.2024 jõustunud redaktsioon) sätestatud kohustustele;
3. Saaremaa põlisrahva esindajad hoiatavad, et juhul kui riigi ja KOV-de esindajad ei lõpeta koheselt kõiki eelnimetatud planeeringuid ja tegevusi, on tegemist osalemisega inimsuse vastases kuriteos ning Saaremaa põlisrahvas pöördub oma õiguste kaitseks Euroopa Inimõiguste Kohtusse.

Täiendavalt juhime adressaadi tähelepanu selle seaduse § 5. Vastamine lõikeis (3) ja (4) kirjeldatud erisustele:

(3) Kui adressaat leiab, et ühtegi märgukirjas esitatud seisukohta või ettepanekut arvestada või märgukirjale vastata või selgitustaotluses soovitud teavet või selgitust anda ei ole tema pädevuses, edastab ta märgukirja või selgitustaotluse pädevale asutusele või organile vastamiseks viivitamata, kuid mitte hiljem kui 5 tööpäeva jooksul märgukirja või selgitustaotluse registreerimisest ning teavitab sellest isikut lõikes 8 sätestatud korras.

(4) Kui adressaat leiab, et mõnda märgukirjas esitatud seisukohta või ettepanekut arvestada või selgitustaotluses soovitud teavet või selgitust anda ei ole tema pädevuses, edastab ta märgukirja või selgitustaotluse käesoleva paragrahvi lõikes 3 ettenähtud korras. Adressaat märgib pädevale asutusele või organile saadetavas kaaskirjas, millistele märgukirjas või selgitustaotluses sisalduvatele küsimustele oodatakse vastust pädevalt asutuselt või organilt. Esialgne adressaat vastab märgukirjas või selgitustaotluses sisalduvatele küsimustele, millele vastamist ei ole jäetud teisele asutusele või organile.

/Allkirjastatud digitaalselt/

Hannes Nelis Matti Mägi Hindrek Ley